b"\n_START_ARTICLE_\nRued Langgaard\n_START_SECTION_\nBiografia\n_START_PARAGRAPH_\nLanggaard va ser l'\xc3\xbanic fill del compositor Siegfried Langgaard i d'Emma Langgaard. Els seus pares eren pianistes, per aix\xc3\xb2 quan ja tenia cinc anys va comen\xc3\xa7ar a anar a classes de piano amb la seva mare i m\xc3\xa9s endavant amb el seu pare i amb un mestre privat. Amb set anys ja era ca\xc3\xa7a de tocar Davidsb\xc3\xbcndlert\xc3\xa4nze, de Robert Schumann, i algunes masurques de Chopin. Amb deu anys va comen\xc3\xa7ar a estudiar orgue amb Gustav Helsted, l'organista de l'esgl\xc3\xa9sia de Jesuskirken a Valby; i viol\xc3\xad amb Chr. Petersen, qui havia format part de l'Orquestra Reial Danesa._NEWLINE_Amb onze anys va realitzar la seva primera presentaci\xc3\xb3 p\xc3\xbablica com a organista en un concert a l'esgl\xc3\xa9sia de Frederikskirken a Copenhaguen. L'any seg\xc3\xbcent comen\xc3\xa7\xc3\xa0 a estudiar teoria musical amb Horneman i m\xc3\xa9s endavant amb Vilhelm Rosenberg._NEWLINE_Les primeres composicions de Langgaard, dues can\xc3\xa7ons i dues peces per a piano, foren publicades quan tenia tretze anys. Aleshores tamb\xc3\xa9 estudi\xc3\xa0 contrapunt amb el compositor Carl Nielsen. L'any seg\xc3\xbcent va debutar com a compositor amb la seva pe\xc3\xa7a coral Musae triumphantes en un concert a la capital danesa. Durant l'adolesc\xc3\xa8ncia va continuar component i viatj\xc3\xa0 per tot Europa amb els seus pares, viatge en qu\xc3\xa8 conegu\xc3\xa9 els directors d'orquestra Arthur Nikisch i Max Fiedler._NEWLINE_Amb divuit anys va comen\xc3\xa7ar a treballar com a organista assistent a l'esgl\xc3\xa9sia Frederikskirken de Copenhaguen. El 1931, amb dinou anys, va estrenar la Simfonia n\xc3\xbam. 1 en un concert a Berl\xc3\xadn a l'Orquestra Filharm\xc3\xb2nica de Berl\xc3\xadn dirigida per Max Fiedler._NEWLINE_Despr\xc3\xa9s que el seu pare mor\xc3\xads el 1914, Langgaard va treballar com a organista assistent a l'esgl\xc3\xa9sia Garnisons. A partir de 1917 va ocupar el c\xc3\xa0rrec d'organista a diverses esgl\xc3\xa9sies de Copenhaguen, i ja el 1926 va casar-se amb Valborg Constance Olivia Tetens._NEWLINE_Tot i haver rebut un subsidi estatal quan tenia trenta anys, les obres de Langgaard no van tenir gaire acceptaci\xc3\xb3 entre els seus contemporanis. No fou fins despr\xc3\xa9s del 1939 que va aconseguir una feina permanent com a organista a la Catedral de Ribe, on va morir el 1952 amb 58 anys."